Faf praat oor die skopgrappies | Maroela Media
Faf de Klerk. (Foto: GB Jordaan)
Die Springbok-skrumskakel, Faf de Klerk, loop deesdae onder internetgrapjasse deur en dit is veral sy skoppe van agter die skrums en losgemale wat vir lekker grapmateriaal sorg.
De Klerk het die afgelope naweek in die kwarteindstryd teen Japan die bal 17 keer in 74 minute geskop, terwyl hy die bal 36 keer na ander spelers laat loop het.
Die Bok-skrumskakel se oënskynlike skopbeheptheid het hom die bynaam "Gaan Skop de Klerk" by grapjasse op sosiale media besorg.
Tog berig die rugbywebwerf Rugby Rocks dat die blonde skrumskakel nie sy humorsin verloor het nie.
"Jy moet die humor in hierdie tipe dinge raaksien. As jy te veel aandag daaraan gee, sal jy begin om fokus te verloor op dinge wat werklik belangrik is," het De Klerk gesê.
Hy het bygevoeg dat dit onmoontlik is om nie grappies op sosiale media raak te sien nie.
"Party van die goed is regtig snaaks en ek geniet die meeste van hulle. Tog is daar ouens wat 'n bietjie persoonlik raak. Ek kan verstaan dat mense baie lief is vir die Springbokke en baie betrokke by die span is; as daar byvoorbeeld iets gebeur waarmee hulle nie heeltemal saamstem nie, sal hulle hul misnoeë duidelik te kenne gee."
De Klerk se oudafrigter by die Pumas, Jimmy Stonehouse, het op sy beurt aan Maroela Media gesê dat 'n mens nie die 28-jarige nommer nege vir die skopplan kan kritiseer nie, aangesien dit definitief die Bokke se wedstrydstrategie is.
"As mens kyk toe Herschel (Jantjies) op die veld verskyn het, het hy ook maar geskop; gaan kyk na die All Black-wedstryd en dieselfde het gebeur.
"Jy kan wel vir Faf kritiseer op die uitvoer van die skoppe – is dit té ver of té diep. En die tweede ding, as hy skop dan kan mens die vleuels of die senters wat die bal moet jaag en nie goed genoeg in die lug daarom meeding nie, kritiseer.
"Maar wat die aantal skoppe betref, moet niemand my vertel dat dit Faf is wat só bly skop nie, dit is definitief die Bokke se wedstrydplan."
Springbok-hardebaard Duane Vermeulen het ook al vir De Klerk in die bres getree.
"Ons het 'n vasgestelde wedstrydplan en ons probeer om daarby te bly. Faf weet hoe om rugby te speel en hy bly ook getrou aan ons plan," het Vermeulen gesê.
Erasmus opgewonde oor wat Nkosi kan doen
Ek is 'n leeu ondersteuner – en in die tyd wat hy nog vir die leeus gespeel het – het ek altyd gese Faff bring net 'n goeie energie op die veld ! Hy speel sy hart uit !
Faf kan skop en spin maak dit hom n spinnekop
As die skoppies nie perfek geplaas is nie staan ons besit af en maak die vories se hardewerk ongedaan
All Backs met besit is gevaarlik
Waar gaan ons tyd kry om drieë te druk
Faf was 74 min op die veld en het 17 keer geskop. As mens aanvaar die oponente het 50% van die tyd die bal gehad beteken dit dat Faf elke 130 sekondes wat ons die bal het skop. Dan moet ons nog toelaat vir die res van die span se skoppe en al Willie se knocks. Waar gaan ons tyd kry om drieë te druk????
Niks persoonliks nie maar as dit kom by huidige vorm en taktiese skopwerk is Cobus baie beter. Behalwe dat sy skoppe baie meer akkuraat is is sy algemene spel ook beter. Ek sal beslis vir Cobus in die Semi speel en om eerlik te wees vir Jantjies op die bank. Die skop tegniek kan dalk nog werk teen Wallis (wat nie weet waar die bal is) maar sou jou daai wedstryd teen die A.B probeer gaan jy baie seer keer. Persoonlik dink ek ons het gewys dat ons kan mooi aanval rugby speel met bal in hand en dink ek… Lees meer »